.td_uid_2_619de3d76555e_rand.td-a-rec-img{text-align:left}.td_uid_2_619de3d76555e_rand.td-a-rec-img img{margin:0 auto 0 0} L-awtur Joe Camilleri spjega li fid-djalett Għawdxi hemm frażijiet, idjomi u qwiel differenti minn dawk li jintużaw f'Malta. F'intervista ma' Newsbook.com.mt , Camilleri semma bosta eżempji fosthom: "Qagħad baxx" li tfisser poġġa bilqegħda "Qabdu l-brim" li tfisser qabditu ċertu tensjoni "Għamel mandra/sintina" li tfisser meta wieħed iħammeġ kullimkien "Donnok il-babaw" meta wieħed ibeżża' "Torta tal-konkos jew it-torta tal-imżiewed" li hija t-torta tal-ġbejniet u l-ful "Qisek ix-xuxana" għal bniedem b'xagħru imqanfed u mitluq Fost il-qwiel, Camilleri semma dawn: "Anke l-Papa għandu l-gomma", li tfisser kbir kemm int kbir xorta għandek l-iżbalji xi tneħħi "Min ma jiħux mara Għawdxija ma jkunx jaf id-dinja x'fiha". Dan il-qawl huwa kumpliment għan-nisa Għawdxin għax in-nisa Għawdxin huma magħrufin għall-għaqal u l-kapaċitajiet tagħhom. Boxxla, ċombini, skritt, farda: Ġieli użajt dan il-kliem Għawdxi? Tagħtihx bankunċin lil dak l-iskamplu! Plurali miksurin li f'Għawdex ġew priservati L-awtur spjega li hemm diversi plurali miksurin li ġew priservati f'Għawdex biss, minkejja li kienu jintużaw f'Malta fil-passat. Pereżempju: Il-plural ta' bandiera bil-Malti jiġi bandieri iżda fid-djaletti Għawdxin tintuża l-aktar bnadar. Bħal din hemm oħrajn fosthom: Purtieri = Prieter Karozzi = Krarez "Mhux tal-mistħija li titkellem bid-djalett" Differenzi Grammatikali Joe Camilleri spjega li fid-djalett Għawdxi hemm ċertu differenzi grammatikali li ma ssibhomx fil-Malti. "Inti ġej jew?" Camilleri qal li l-'jew' qiegħda hemm mhux biex tagħmel deċiżjoni ta varjazzjoni iżda hija esklamazzjoni. "X'tagħmel ħuj" Il-'ħuj' qiegħda hemm biex jesklama l-frażi "Kif aħna ħabejb" li fil-Malti tintuża l-kelma sieħeb flok ħabib "Kif aħna xbin" li fil-Malti standard tintuża għall-maħbub tiegħek iżda bl-Għawdxi tfisser xi ħadd ħabib tiegħek "Ftehmna?" Fid-djalett Għawdxi ftehmna ma tfissirx biss ftehim iżda tfisser ukoll jekk fhimtx dak li wieħed ikun qiegħed jgħidlek X'inhi s-sitwazzjoni preżenti tad-djalett Għawdxi? "Il-lingwi ħajjin jinbidlu u djaletti ħajjin jinbidlu wkoll" qal Camilleri. Huwa qal li jemmen li d-djalett tradizzjonali jrid jaġġorna għaż-żminijiet tal-lum. L-awtur qal li jkun hemm immigranti Għawdxin li jkunu ġejjin lura minn pajjiż bħall-Awstralja, il-Kanada jew l-Amerika li jġibu xi kliem magħhom. Fil-passat kien hemm kliem bħal 'brika' li tfisser 'lighter' li ġabuha immigranti Maltin li marru Franza. Camilleri qal li ħafna żgħażagħ li jmorru jistudjaw Malta u jmorru lura Għawdex fi tmiem il-ġimgħa, jieħdu magħhom kliem differenti fid-djalett Għawdxi. Semma wkoll it-turiżmu li jista' jinfluwenza d-djalett Għawdxi wkoll. Jogħġbok id-djalett Għawdxi? Ibagħtilna email fuq info@newsbook.com.mt Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_619de3d765e7c_rand.td-a-rec-img{text-align:left}.td_uid_3_619de3d765e7c_rand.td-a-rec-img img{margin:0 auto 0 0}